ኩረጃን ለማስቀረት የአማራ ክልል መምህራን ማኅበር፣ የተማሪ ወላጆች ማኅበርና የክልሉ ትምህርት ቢሮ በቅንጅት እየሠሩ መሆኑን አስታወቁ፡፡
ባሕር ዳር፡ ታኅሳስ 20/2012ዓ.ም (አብመድ) ኩረጃ ከቅርብ ጊዜያት ወዲህ በትምህርት ዘርፉ ላይ የተጋረጠ አደጋ ሆኖ ተስተውሏል፡፡ በተለይም ደግሞ በሀገር አቀፍ ፈተናዎች ላይ ተደጋጋሚ ዋጋ ማስከፈሉ የቅርብ ጊዜ ትውስታ ነው፡፡ የአንዳንድ ትምህርት ቤቶች መምህራን በተለይም በሀገር አቀፍ ደረጃ ኩረጃን በግልጽ ያበረታቱ እንደነበር የአማራ ክልል የተማሪ ወላጆች ማኅበር ፕሬዝዳንት አዱኛው እሸቴ እና የአማራ ክልል መምህራን ማኅበር ፕሬዝዳንት እናውጋው ደርሰህ ተናግረዋል፡፡ ኩረጃን የሚያበረታቱ የተማሪ ወላጆች እና ‹የትምህርት ቤታችን ገጽታ እንዳይበላሽ› በሚል የተሳሳተ አስተሳሰብ ኩረጃ ሲከናወን በዝምታ የሚያልፉ መምህራን መኖራቸው በግምገማ መረጋገጡን የተናገሩት ደግሞ የክልሉ ትምህርት ቢሮ ምክትል ኃላፊ ሙላው አበበ ናቸው፡፡ኩረጃን ለመከላከል ለተከታታይ ዓመታት ቢሠራም ውጤታማ ሊሆን አለመቻሉን ነው አቶ ሙላው የተናገሩት፡፡ በኩረጃ ሂደት ተሳትፎ ያላቸውን ተማሪዎች፣ ፈታኞች፣ ሱፐርቫይዘሮችና ጣቢያ ኃላፊዎች ተጠያቂ የሚያደርግ የአፈታተን እና አስተዳደር መመሪያ ቢኖርም ትግበራው ክፍተት እንዳለበትም አመላክተዋል፡፡